text: Носенето на маски на някои закрити места може да отпадне за ваксинирани | CredoWeb
  Последните данни, които имаме за развитието на пандемията в страната сочат, че заболеваемостта спада до 50 на 100 хил. души население, което нарежда България по този показател на 23-то място в ЕС. Това ни дава основания да предприемем действия за облекчаване на изискването за носене на предпазни маски от ваксинирани срещу COVID-19 граждани в някои закрити пространства, съoбщи заместник-министърът на здравеопазването д-р Александър Златанов пред медии.
  Обсъжда се имунизираните срещу коронавирусната инфекция да не носят маски, ако са служители на малки търговски обекти
  и трудови колективи, фитнеси центрове, фризьорски салони и т.н. Завършената ваксинация ще се удостоверява чрез сертификат за ваксинация, какъвто у нас се издава на всеки имунизиран.
  Въвеждането на новите правила, от една страна, ще бъде облекчение за имунизираните граждани, на които при работа в определени закрити пространства няма да се налага да носят предпазна маска (тъй като са налице все повече научни данни, че хората с поставена ваксина не предават инфекцията, а в случай, че се разболеят, я прекарват по-леко), а от друга страна - по този начин повече българи ще бъдат стимулирани да изберат ваксината като начин да предпазят себе си и близките си от коронавирусната инфекция, изтъкват от МЗ.
  Зам.-министър Златанов подчерта, че
  по конкретните текстове на заповедта все още се дискутира
  и за категоричност може да се говори след публикуването ѝ на сайта на МЗ.
  Спазването на новите противоепидемични мерки, както и досега, ще се съблюдават от органите на държавния здравен контрол в сътрудничество с другите компетентни структури.